  Наталья Тетерина Удмуртиысь Архитектурая но этнографияя «Лудорвай» музей-заповедник «Экскурсоводлэн школаез» программазэ кутске. Со улсын Лудорвай гуртысь 8-11 классъёсын дышетскисьёсты но вань мылкыд карись арлыдоосты экскурсовод луыны дышетозы. Со сярысь ивортодэтъя «Удмуртия» агентстволы вераз музейлэн тодосъя секретарез Галина Тарануха. Солэн кылъёсызъя, «Лудорвай» музейын экскурсоводъёс уг тырмо, ӵектос та ужпумез быдэстыны кулэ. Азьланяз мед луозы юрттӥсьёсмы, волонтёръёсмы, гидъёсмы, кудъёсыз музейлы туж кулэ, тужгес но гужем вакытэ, куке милям туж трос туристъёсмы. Милемлы воксё уг тырмо тодосъя асьме ужасьёс, удысужлыко экскурсоводъёс. Ми дасесь уже кутыны соосты, кинлэн тодон-валанъёссы луозы Галина Тарануха, «Лудорвай» музей-заповедникысь тодосъя секретарьДунтэк урокъёс удмуртарнялы быдэ ортчылозы, нырысетӥез 16-тӥ южтолэзе луоз ни. Музейысь ӧнерчи пусйиз, дышетсконэ вань мылкыд карисьёсты кутыны уз быгатэ. Куриськон сётэмъёс пӧлысь 20 адямиез быръёзы. Кык толэзь ӵоже соослы тодон-валан сётозы Удмурт кун университетысь дышетӥсьёс, Историяя, кылъя но литературая удмурт университетысь тодосъя ӧнерчиос. «Нырысетӥ занятиез ортчытоз Инна Александровна Гай, УдГУ-ысь туризмъя но мерлык но лулчеберет удысын ужбергатон технологиосъя кафедраысь дышетӥсь. Со экскурсия сярысь нырысь-вылысь тодэтъёс сётоз: быдэстоно ужзэ, ужпумъёссэ, дасян но ортчытон амалъёсты», — валэктӥз музейлэн тодосъя секретарез. Собере дышетскисьёс вераськон манерзы бордын ужалозы, музейлэн валтӥсь объектъёсыныз тодматскозы — вукоен, ӟучъёслэн усадьбаенызы, шор, уйпал но лымшор удмуртъёслэн юртъеръёсынызы но мукет. Галина Тарануха верамъя, дышетскон йылпумъяськем бере соос эскерозы — кин дышетскисьёс пӧлысь ассэ тужгес но усто возьматӥз. Соосты музее ужаны кутыны быгатозы. Валамон, ми договоръя кутом. Милям туж потэ, гуртын улӥсьёслы со ватсаса коньдон мед луоз шуыса, со туж кулэ Галина Тарануха, «Лудорвай» музей-заповедникысь тодосъя секретарьВатсалом, «Экскурсоводлэн школаез» программа музейлэн «Забытая полезность. Музейный ландшафт как туристический ресурс региона» ӵектосэз улсын быдэсъяське. Тодэ вайытом, та проект «Культурная мозаика малых городов и сёл» Росси вожвылъяськонын вормиз. Со улсын музей пӧртэм ужрадъёс ортчытъя, кылсярысь, киужъёсъя но столярной мастерскойёс ужало. Тегъёс: Туризм Музей Удмуртия Лудорвай Удмуртиысьтуризм  